雨餘便有秋意夜聞絡緯聲甚急
作者：周紫芝
朝代：宋

paragraphs: 朝來三尺雨，一灑遍原隰。
秋風掃快霽，凉氣便相襲。
幽人倚寒窗，睡眼已生澀。
淅瀝聞井梧，風枝擺餘濕。
推枕夜未央，牽幌月還入。
凄然裘褐念，感此絡緯泣。
嗟我豈不知，索衣寒無及。
家機臥空軸，麻縷無可緝。
殷勤語秋蟲，相煎何太急。
誰能太早計，不死會當給。
吾言甚酸寒，不足勞掇拾。
書之示二豪，以當一笑集。